Author: PC MZV SR
Last saved by: user
Company: MZV SR

Predkladacia správa

	Dňa 22. septembra 2006 sa v Bratislave na Ministerstve zahraničných vecí Slovenskej republiky konalo VI. zasadanie Zmiešanej slovensko-maďarskej komisie pre záležitosti menšín (ďalej len „zmiešaná komisia“). Rokovanie viedli spolupredsedovia zmiešanej komisie, za slovenskú stranu veľvyslanec Miroslav Mojžita, za maďarskú stranu štátny tajomník Úradu predsedu vlády Maďarskej republiky Ferenc Gémesi.

Zmiešaná komisia bola zriadená v zmysle Protokolu medzi Ministerstvom zahraničných vecí SR a Ministerstvom zahraničných vecí MR zo dňa 24. novembra 1998 ako jeden z jedenástich (dnes dvanástich) orgánov slúžiacich napomáhaniu plnenia Zmluvy o dobrom susedstve a priateľskej spolupráci medzi Slovenskou republikou a Maďarskou republikou z roku 1995. Má právo prijímať odporúčania pre vládu Slovenskej republiky a vládu Maďarskej republiky.
 
Predmetom rokovania VI. zasadania zmiešanej komisie boli aktuálne otázky postavenia príslušníkov slovenskej národnostnej menšiny v Maďarskej republike a maďarskej národnostnej menšiny v Slovenskej republike vrátane programových zámerov vlád oboch štátov, ktoré boli zostavené po parlamentných voľbách v roku 2006. Zmiešaná komisia zhodnotila stav plnenia už prijatých odporúčaní. Počas zasadania neboli formulované nové odporúčania, potvrdila sa platnosť odporúčaní z predchádzajúcich zasadaní, z ktorých 20 bolo určených za prioritné. Niektoré z týchto odporúčaní boli modifikované podľa stavu ich plnenia, možností ich realizácie alebo aktuálnych problémov v danej oblasti. 

Zmiešaná komisia zhodnotila aj plnenie Dohody medzi vládou SR a vládou MR o vzájomnej podpore národnostných menšín v oblasti vzdelávania a kultúry z 12. decembra 2003. Konštatovala, že poskytovanie podpory prebieha v súlade s dohodou. Výsledky rokovania zmiešanej komisie sú zachytené v zápisnici podpísanej spolupredsedami na záver rokovania (príloha). 

VI. zasadanie zmiešanej komisie sa konalo v čase rastúceho znepokojenia z prejavov extrémizmu a intolerancie na Slovenku a v Maďarsku. Jeho konanie a výsledky prispeli k upokojeniu situácie a potvrdili, že je možné o citlivých otázkach rokovať pokojne a vecne na bilaterálnej úrovni. 

Po skončení každého zasadania schvaľuje vláda Slovenskej republiky uznesenie vzťahujúce sa k príslušnému zasadaniu zmiešanej komisie, ktorým berie na vedomie informáciu o jeho priebehu a výsledkoch a ukladá príslušným členom vlády oboznámiť sa                 so závermi a odporúčaniami zmiešanej komisie, posúdiť možnosť ich realizácie a priebežne vyhodnocovať plnenie odporúčaní. 

Predložený materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie. Finančné nároky spojené s realizáciou odporúčaní budú zabezpečované v rámci limitov výdavkov schválených pre dotknuté rozpočtové kapitoly. 

Materiál bol predmetom pripomienkového konania a na rokovanie vlády SR sa predkladá bez rozporov.